જેને આપણી દરેક ઇચ્છાની અગાઉથી જાણ થઈ જતી હોય તે વ્યક્તિ એટલે મિત્ર. દોસ્તી એટલે રક્ષાકવચ. દોસ્તી એટલે જીવનની બરફીલી ઠંડીમાં હૂંફ આપતી કામળી. દોસ્તી એટલે ખુલાસા વગરનો ખુલાસો. જે માણસ સાથે આપણને રાહત, સગવડ અને સાંત્વના મળી રહે. જે આપણા જીવનના અનાજમાં પડેલાં કાંકરા અને ફોતરાઓને તારવીને અલગ કરી આપે અને આપણને એની ખબર પણ ન પડવા દે તે ઉત્તમ મિત્ર. દોસ્તી એટલે સમજણપૂર્વકનું શબ્દમય મૌન. દોસ્તી એટલે આપણા આંતરિક વિશ્વને ખોલી આપતી ચાવી. હર્ષ અને શોકનાં આંસુઓનું મિશ્રણ જ્યારે સધાય ત્યારે સમજવું કે બે મિત્રો વર્ષો પછી મળ્યા લાગે છે. લોહીમાં જ્યારે વિહ્વળતાની ગાંઠ પડી જાય ત્યારે સમજવું કે લાંબો વખત થતાં દોસ્તીએ ઘન સ્વરૂપ ધારણ કર્યું છે.